
VIETINĖS RINKLIAVOS UŽ NAUDOJIMĄSI BIRŠTONO SAVIVALDYBĖS VIEŠĄJA TURIZMO IR POILSIO INFRASTRUKTŪRA DEKLARACIJOS UŽPILDYMO TVARKA

1. Juridiniai ir fiziniai asmenys, teikiantys apgyvendinimo paslaugas Birštono savivaldybėje, iki kito mėnesio 15 dienos Birštono savivaldybės administracijos Biudžeto ir apskaitos skyriui privalo pateikti užpildytą mokestinio laikotarpio (mėnesinę) Vietinės rinkliavos už naudojimąsi savivaldybės turizmo ir poilsio viešąja infrastruktūra deklaracijos formą (toliau – Deklaraciją).
2. Juridiniai ir fiziniai asmenys (toliau – Asmenys) privalo pildyti ir teikti Savivaldybės tarybos patvirtintą Deklaracijos formą (gali būti ant balto popieriaus padarytos kokybiškos, nepadidintos ir nesumažintos formos kopijos). 
3. Asmenys, pildydami Deklaraciją, turi laikytis taisyklių:
3.1. Deklaraciją pildyti juodu arba tamsiai mėlynu rašikliu;
3.2. raides ir skaičius rašyti tiksliai į jiems skirtas vietas, nepažeisti nurodytų laukų linijų;
3.3. tekstą pildyti tik didžiosiomis spausdintinėmis raidėmis;
3.4. prie įrašomų skaičių nepridėti jokių kitų simbolių (pvz.: kablelių, brūkšnių ir pan.);
3.5. eilutes, kurios nepildomos, palikti tuščias (nerašyti jokių simbolių, pvz.: brūkšnelių, kryželių, nulių ir pan.);
3.6. kompiuteriniu būdu simbolius įrašyti į apibrėžtus laukus, nepažeidžiant nurodytų laukų linijų. Į kitą įrašo lauką pereiti klaviatūros mygtuko „Tab“ pagalba;
3.7. kompiuteriu atspausdintoje formoje turi išlikti originalios Deklaracijos formos proporcijos;
3.8. nepildyti Deklaracijos preambulės. Ją užpildo Deklaraciją priimantis Birštono savivaldybės administracijos Biudžeto ir apskaitos skyriaus darbuotojas.
4. Deklaracijos forma, užpildyta nesilaikant 2 ir 3 punktuose nurodytų reikalavimų, laikoma nepateikta.
5. Deklaracija Birštono savivaldybės administracijos Biudžeto ir apskaitos skyriui pateikiama neatsižvelgiant į tai, ar tą mokestinį laikotarpį asmeniui reikia mokėti vietinę rinkliavą, ar ne. Jei Asmeniui tą mokestinį laikotarpį (mėnesį) nereikia mokėti vietinės rinkliavos, jis Deklaracijos B dalies nepildo.


II.	DEKLARACIJOS A DALIES UŽPILDYMO TVARKA
6. Deklaracijos 01 eilutėje pažymima, ar teikiama pirminė, ar patikslinta deklaracija. Patikslinta deklaracija teikiama tuo atveju, jeigu pateiktoje pirminėje deklaracijoje buvo padaryta klaidų. Pildant deklaraciją elektroniniu būdu, žymėjimas atliekamas kairiuoju pelės klavišu paspaudus ant atitinkamo langelio (paspaudimo metu atsiranda „X“ ženklas).
7. Deklaracijos 02 eilutėje nurodomas deklaraciją teikiančio juridinio arba fizinio asmens kodas.
8. Deklaracijos 03 eilutėje nurodomi metai (skaičiaus formatu), už kurių mėnesio mokestinį laikotarpį teikiami deklaracijos duomenys.
9. Deklaracijos 04 eilutėje nurodomas konkretus mėnuo (skaičiaus formatu), už kurį teikiami deklaracijos duomenys.
10. Deklaracijos 05 eilutėje nurodomas asmens pavadinimas.
11. Deklaracijos 06 eilutėje nurodomas asmens adresas.
12. Deklaracijos 07 eilutėje nurodomas asmens telefonas.
13. Deklaracijos 08 eilutėje nurodomas asmens elektroninis paštas.
14. Deklaracijos 09 eilutėje nurodoma pagrindinės (ne daugiau kaip trys) vykdomos veiklos rūšys: įrašomas veiklos kodas, pagal Ekonominės veiklos rūšių klasifikatorių 

III.	DEKLARACIJOS B DALIES UŽPILDYMO TVARKA
15. Deklaracijos 10 eilutėje įrašomas bendras per deklaruojamą mokestinį laikotarpį apgyvendinimo paslaugos gavėjams suteiktų nakvynių skaičius.
16. Deklaracijos 11 eilutėje pagal apgyvendinimo paslaugos gavėjų grupes nurodoma:
16.1. per deklaruojamą mokestinį laikotarpį suteiktų nakvynių skaičius (vnt.);
16.2. nustatytas rinkliavos dydis (eurais) už vieną nakvynę);
16.3. apskaičiuota rinkliavos suma (eurais). Rinkliavos suma apskaičiuojama suteiktų nakvynių skaičių dauginant iš nustatyto rinkliavos dydžio.
16.4. Pritaikyta lengvata (eurais). Pritaikyta lengvata skaičiuojama apskaičiuotos rinkliavos sumą dauginant iš apgyvendinimo paslaugų gavėjų grupei nustatyto lengvatos procento.
16.5. Mokėtina rinkliavos suma (eurais). Mokėtina rinkliavos suma skaičiuojama iš apskaičiuotos rinkliavos sumos atimant pritaikytos lengvatos sumą.
17. Deklaracijos 12 eilutėje nurodoma bendra mokėtina į Savivaldybės biudžetą rinkliavos suma.
18. Deklaracijos 13 eilutėje nurodoma susidariusi vietinės rinkliavos nepriemoka su „+“ ženklu arba susidariusi permoka su „-“ ženklu.
19. Deklaracijos 14 eilutėje nurodoma priklausanti mokėti vietinės rinkliavos suma, kuri apskaičiuojama prie mokėtinos rinkliavos sumos pridedant susidariusią nepriemoką arba atimant permoką. 
20. Deklaracijos 15 eilutėje nurodomas objekto, kuriame vykdoma veikla, pavadinimas ir adresas. Stulpeliuose nurodomas nakvynės vietų skaičius, esantis objekte ir suteiktų nakvynių skaičius objekte.

IV. BAIGIAMOSIOS NUOSTATOS
21. Deklaracija Birštono savivaldybės administracijos Biudžeto ir apskaitos skyriui pateikiama dviem egzemplioriais, iš kurių vienas, pasirašytas Skyriaus darbuotojo, grąžinamas Asmeniui, pateikusiam Deklaraciją. Jei Deklaracija teikiama el. paštu,  teikiamas 1 egzempliorius. 
22. Už Deklaracijos nepateikimą, pavėluotą pateikimą ar neteisingą jos užpildymą atsako apgyvendinimo paslaugas teikiantys asmenys.
23. Nesumokėta vietinė rinkliava iš vietinės rinkliavos mokėtojo išieškoma Lietuvos Respublikos įstatymų nustatyta tvarka, įskaitant neteisminį ir teisminį skolų išieškojimą, naudojantis skolų išieškojimo įmonių bei antstolių paslaugomis, skolininkui padengiant teismo, atstovavimo-advokato, antstolio ir kitas išlaidas.
_______________________________


